Afrikaanse Taalmonument

[duimnael|Obeliske van die monument in [Paarl]]
duimnael|Gedenkplaat met die twee sitate van digters in Afrikaans
duimnael|Die pad na die monument.

**Die Afrikaanse Taalmonument** is 'n monument wat aan die Afrikaanse taal gewy is. Hierdie monument is deur Jan van Wijk ontwerp en in 1975 onthul. Dit staan ook as die **Tweede Taalmonument** bekend.

Die Eerste Taalmonument is opgerig te Burgersdorp in 1893. Die Tweede Taalmonument is gebou op 'n heuwel bokant die Paarl in die Wes-Kaapprovinsie in Suid-Afrika. Die monument is in 1975 voltooi om die halfeeu te gedenk van die amptelike erkenning van Afrikaans as 'n selfstandige taal afsonderlik van Nederlands. Die monument bestaan uit verskillende groter wordende strukture van 'n konvekse en konkawe aard, wat die invloede van verskillende ander tale en kulture, asook politieke ontwikkelings in Suid-Afrika, op Afrikaans simboliseer:

* Weste – die Europese invloede op die taal
* Afrika – Afrika-invloede op die taal
* Brug – Suidoos-Asiatiese invloede op die taal
* Afrikaans – die taal self
* Republiek – uitgeroep in 1961
* Die Maleise taal en kultuur

Op 'n groot inskripsie by die ingang, is twee sitate van vooraanstaande digters/skrywers in die Afrikaanse taal gebeitel:

* ''Afrikaans is die taal wat vir Wes-Europa en Afrika verbind... Dit vorm 'n brug tussen die groot helder Weste en die magiese Afrika... En wat daar groots aan hulle vereniging kan ontspruit – dit is miskien wat vir Afrikaans voorlê om te ontdek. Maar wat ons nooit moet vergeet nie, is dat hierdie verandering van land en landskap as't ware aan die nuwe wordende taal geslyp, geknee, gebrei het... En so het Afrikaans in staat geword om hierdie nuwe land uit te sê... Ons taak lê in die gebruik wat ons maak en sal maak van hierdie glansende werktuig...* -- N.P. van Wyk Louw

* *As ons nou hier in die saal af 'n ry pale sou plant, tien pale, om die laaste tien jaar voor te stel, en aan elke paal 'n merk sou maak op 'n hoogte van die vloer af ooreenkomende met die betreklike skryfgebruik van Afrikaans in die respektiewe jaartal, en 'n streep deur die merke trek van die eerste af hier naby die vloer tot by die laaste daar anderkant teen die solder, dan sou die streep 'n snel stygende boog beskryf, nie net vinnig opgaande nie, maar opgaande na 'n vinnig vermeerderende rede. Laat ons nou in ons verbeelding die boog verleng vir die tien komende jare van nou af. Sien u menere waar die punt sal wees, daar buite in die bloue lug hoog oor Bloemfontein, in die jaar 1924.* -- C.J. Langenhoven

Die sin *"DIT IS ONS ERNS"* staan op die pad na die monument. Dit is woorde wat beroemd geword het in die stryd om die erkenning van Afrikaans. Dit was eers net ’n Kaapse stryd, maar in April 1905 begin dit ook in die destydse Transvaal, toe Gustav Preller sy reeks artikels *Laat 't Ons Toch Ernst Wezen'' in De Volkstem publiseer en met onverbiddelike logika al die argumente van die teenstanders ontsenu. Later sou dr. D.F. Malan dan ook uitroep: "Dit is ons Ernst!"

## Omringende berge
Vanaf die monument is daar 'n goeie uitsig op die volgende berge: Limietberge (Hawequa), Klein-Drakensteinberge, Wemmershoekberge, Groot-Drakensteinberge, Simonsberg, Klapmutskop en in die verte Tafelberg.

## Galery 

Lêer:Afrikaans Language Monument.jpg
Lêer:Paarl-monument.jpg
Lêer:Taalmonument 3.jpg
Lêer:The Afrikaans Language Monument 11.JPG
Lêer:The Afrikaans Language Monument 12.JPG
Lêer:Afrikaans Language Monument, Paarl, Western Cape 2.jpg
Lêer:The Afrikaans Language Monument 05.JPG
Lêer:The Afrikaans Language Monument 06.JPG
Lêer:The Afrikaans Language Monument 22.JPG

## Sien ook 
* Afrikaanse Taalmonument (Welkom)

## Verwysings 
## Eksterne skakels 
* Die Afrikaanse Taalmonument
* Die Afrikaanse Taalmuseum